แบงก์โน้ตส์
ทะเลหวาน
30 ม.ค. 2555

ทะเลหวาน
โดย..ทีมข่าวการเงิน
สุดสัปดาห์ที่ผ่านมา ธนาคารซีไอเอ็มบี ไทย นำจิตอาสากว่า 200 ชีวิต ไปร่วมกิจกรรมปลูกป่าชายเลนที่บางปู
งานนี้ “ดร.แซม” สุภัค ศิวะรักษ์ ซีอีโอมาดเนี้ยบ ยอมสลัดสูทสุดหรูจูงมือ “คุณหนิง” ศรีภรรยา มาในชุดกางเกงขาสั้น เพื่อนำลูกทีมลงปักต้นกล้าแสมขาวกว่า 3,000 ต้น
ถึงแดดที่แผดเผาจะร้อนผ่าวเพียงใด แต่ก็ยังไม่ร้อนเท่าสายตาของคนรอบข้าง ก็แหม...ใครเห็นคู่เลิฟที่คบกันมากว่า 20 ปี แต่ยังผลัดกันซับเหงื่อเหมือนคู่ข้าวใหม่ปลามันแล้วจะไม่ให้อิจฉาได้ไงล่ะ ชิมิ
หลายคนเลยแอบคิดในใจว่าน้ำทะเลบางปูที่ว่าเค็ม เห็นทีจะกลายเป็นน้ำกร่อยเอาก็คราวนี้ เพราะได้ความหวานจากซูเปอร์แซมและศรีภรรยา
พอปลูกได้ครบ 10 ต้นตามเป้าที่วางไว้ สุภัคก็เดินเหงื่อหยดขึ้นฝั่งพร้อมออกปากว่า ม่ายหวายเลี้ยว กว่าจะเดินลุยโคลนลึกเท่าเอวได้แต่ละก้าวมันใช้พลังงานเยอะจริงๆ
นี่ล่ะหนา ที่เขาเรียกว่ามีทุนแต่ไม่มีแรง เอิ๊กๆ